ASK:การเติบโตของสินเชื่อแข็งแกร่งปี 59โบรกฯแนะนำซื้อราคาเป้าหมาย 24 บาท
ASK คาดจะมีการเติบโตของสินเชื่อที่แข็งแกร่งในปี 2559 ที่ 8% จากการลงทุนของภาครัฐ คงคำแนะนำซื้อที่ราคาเป้าหมาย 24 บาท
18 ก.พ. 2559

บล.กสิกรไทย ระบุในบทวิเคราะห์วันนี้ (18.ก.พ. 58) ว่า บริษัท เอเซียเสริมกิจลีสซิ่ง จำกัด (มหาชน) หรือ ASK คาดกำไรสุทธิไตรมาส 4/58 ที่ 168 ลบ. ลดลง 5%เทียบช่วงเดียวกันของปีก่อนและ เทียบไตรมาสก่อนหน้า โดยการลดลงเทียบช่วงเดียวกันของปีก่อนนั้นมาจากค่าใช้จ่ายการตั้งสำรองที่เพิ่มขึ้น และ ลดลง เทียบไตรมาสก่อนหน้า จากคาดการณ์ผลตอบแทนสินเชื่อที่ลดลง
โดยทั้งปี 58 มองกำไรสุทธิโต 2 % ซึ่งเราคาดสินเชื่อสุทธิในไตรมาส 4/58 ที่ 29 พันลบ. (+0.7% เทียบช่วงเดียวกันของปีก่อน, +0.2% เทียบไตรมาสก่อนหน้า) โดยการทรงตัวของสินเชื่อนั้นมาจากภาพรวมของตลาดสินเชื่อเช่าซื้อรถยนต์ที่ซบเซา และการลงทุนภาครัฐที่ยังไม่คืบหน้าจากความล่าช้าของโครงการพัฒนาโครงสร้างพื้นฐานของรัฐบาล
โดยคาดว่า NPL ratio ของบริษัทจะเพิ่มขึ้นเป็น 3.26% ส่งผลให้ค่าใช้จ่ายสำรองหนี้สูญต่อสินเชื่อรวม (credit cost) เพิ่มขึ้นเป็น 1.01% แม้ว่าภาพรวมของกำไรและการเติบโตของสินเชื่อของบริษัทยังไม่น่าตื่นเต้น แต่คาดว่าบริษัทจะจ่ายเงินปันผลที่ 1.17 บาทต่อหุ้นคิดเป็นอัตราเงินปันผลที่สูงถึง 5.8% โดยคาดว่าบริษัทจะมีการเติบโตของสินเชื่อที่แข็งแกร่งในปี 2559 ที่ 8% จากการลงทุนของภาครัฐ คงคำแนะนำซื้อที่ราคาเป้าหมาย 24 บาท 